KOMISSION TÄYTÄNTÖÖNPANOASETUS (EU) 2021/772,

annettu 10 päivänä toukokuuta 2021,

täytäntöönpanoasetuksen (EU) 2020/977 muuttamisesta luonnonmukaisten tuotteiden tuotannon valvontaan liittyvien väliaikaisten toimenpiteiden ja erityisesti niiden soveltamisajan osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 28 artiklan 6 kohdan, 30 artiklan 2 kohdan kolmannen alakohdan ja 38 artiklan c, d ja e alakohdan,

sekä katsoo seuraavaa:

(1) Covid-19-pandemia ja jäsenvaltioissa ja kolmansissa maissa kansallisin toimenpitein käyttöön otetut laajat liikkumisrajoitukset aiheuttavat jäsenvaltioille ja toimijoille poikkeuksellisia ja ennennäkemättömiä haasteita, jotka liittyvät asetuksessa (EY) N:o 834/2007 ja komission asetuksissa (EY) N:o 889/2008 (2) ja (EY) N:o 1235/2008 (3) säädettyjen tarkastusten suorittamiseen.

(2) Jotta voidaan ottaa huomioon meneillään olevan covid-19-pandemiaan liittyvän kriisin erityisolosuhteet, komission täytäntöönpanoasetuksessa (EU) 2020/977 (4) annetaan jäsenvaltioille mahdollisuus soveltaa asetuksista (EY) N:o 889/2008 ja (EY) N:o 1235/2008 poiketen väliaikaisia toimenpiteitä luonnonmukaisten tuotteiden tuotannon valvontajärjestelmän ja eräiden Traces-järjestelmään liittyvien menettelyjen osalta.

(3) Jäsenvaltiot ovat ilmoittaneet komissiolle, että niiden luomualan valvontajärjestelmien toiminnassa on esiintynyt covid-19-pandemiaan liittyvän kriisin vuoksi eräitä vakavia häiriöitä vielä 1 päivän helmikuuta 2021 jälkeenkin.

(4) Ottaen huomioon Euroopan parlamentin ja neuvoston asetuksen (EU) 2017/625 (5) soveltamisalaan kuuluvien virallisen valvonnan ja muiden virallisten toimien suorittamisessa ilmenneet vaikeudet komission täytäntöönpanoasetuksessa (EU) 2020/466 (6) annetaan jäsenvaltioille lisäksi mahdollisuus soveltaa kyseisten valvonnan ja toimien osalta väliaikaisia toimenpiteitä, jotta voidaan välttää toimivaltaisten viranomaisten henkilöstöön kohdistuvat vakavat terveysriskit, ja siinä määrin kuin on tarpeen jäsenvaltioiden valvontajärjestelmiin liittyvien vakavien häiriöiden hallitsemiseksi. Mainitun asetuksen soveltamisaikaa on jatkettu 1 päivään heinäkuuta 2021 komission täytäntöönpanoasetuksella (EU) 2021/83 (7). Sen vuoksi on aiheellista, että täytäntöönpanoasetuksessa (EU) 2020/977 säädettyjä poikkeuksia sovelletaan edelleen yhtä pitkään kuin täytäntöönpanoasetuksessa (EU) 2020/466 säädetään.

(5) Täytäntöönpanoasetuksen (EU) 2020/977 1 artiklan 6 kohdassa vahvistetaan asetuksen (EY) N:o 889/2008 65 artiklan 1 ja 4 kohdan mukaisten ennalta ilmoittamattomien tarkastusten ja tarkastuskäyntien osalta alhaisempi prosenttiosuus kuin asetuksen (EY) N:o 889/2008 92 c artiklan 2 kohdan toisen alakohdan c alakohdassa. Sen varmistamiseksi, että kyseiset tarkastukset ja tarkastuskäynnit voidaan tosiasiallisesti toteuttaa ja että niiden toteuttaminen tapahtuu turvallisissa olosuhteissa, on aiheellista säätää mahdollisuudesta ilmoittaa tällaisista ennalta ilmoittamattomista tarkastuksista ja tarkastuskäynneistä 24 tuntia etukäteen.

(6) Sen vuoksi täytäntöönpanoasetusta (EU) 2020/977 olisi muutettava.

(7) Täytäntöönpanoasetuksen (EU) 2020/977 säännösten soveltamista ei pidä keskeyttää, sillä niiden soveltamisaikaa jatketaan tällä asetuksella. Sen vuoksi on aiheellista säätää, että tätä asetusta sovelletaan tältä osin taannehtivasti 1 päivästä helmikuuta 2021.

(8) Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2020/977 seuraavasti: 1) Muutetaan 1 artikla seuraavasti: a) Lisätään 6 kohtaan alakohta seuraavasti: ”Tällaisista tarkastuksista ja tarkastuskäynneistä voidaan kuitenkin antaa lyhyt ennakkoilmoitus enintään 24 tuntia ennen niiden suorittamista, jotta varmistetaan, että tarkastajilla on pääsy toimijan tiloihin ja että tarkastukset voidaan suorittaa turvallisissa olosuhteissa.” b) Korvataan 7 kohdassa päivämäärä ”1 päivään helmikuuta 2021” päivämäärällä ”1 päivään heinäkuuta 2021”. 2) Muutetaan 3 artikla seuraavasti: a) Korvataan toisessa, kolmannessa ja viidennessä alakohdassa päivämäärä ”1 päivän helmikuuta 2021” päivämäärällä ”1 päivän heinäkuuta 2021”. b) Korvataan neljännessä alakohdassa päivämäärä ”31 päivän joulukuuta 2020” päivämäärällä ”1 päivän heinäkuuta 2021”.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sen 1 artiklan 1 kohdan b alakohtaa ja 2 kohtaa sovelletaan 1 päivästä helmikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä toukokuuta 2021. Komission puolesta Puheenjohtaja Ursula VON DER LEYEN

(1) EUVL L 189, 20.7.2007, s. 1.

(2) Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).

(3) Komission asetus (EY) N:o 1235/2008, annettu 8 päivänä joulukuuta 2008, neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta (EUVL L 334, 12.12.2008, s. 25).

(4) Komission täytäntöönpanoasetus (EU) 2020/977, annettu 7 päivänä heinäkuuta 2020, asetuksista (EY) N:o 889/2008 ja (EY) N:o 1235/2008 poikkeamisesta luonnonmukaisten tuotteiden tuotannon valvonnan osalta covid-19-pandemian vuoksi (EUVL L 217, 8.7.2020, s. 1).

(5) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(6) Komission täytäntöönpanoasetus (EU) 2020/466, annettu 30 päivänä maaliskuuta 2020, väliaikaisista toimenpiteistä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi koronavirustaudin (covid-19) vuoksi jäsenvaltioiden valvontajärjestelmissä esiintyvien tiettyjen vakavien häiriöiden aikana (EUVL L 98, 31.3.2020, s. 30).

(7) Komission täytäntöönpanoasetus (EU) 2021/83, annettu 27 päivänä tammikuuta 2021, täytäntöönpanoasetuksen (EU) 2020/466 muuttamisesta siltä osin kuin on kyse erikseen valtuutettujen luonnollisten henkilöiden suorittamasta virallisesta valvonnasta ja muista virallisista toimista ja väliaikaisten toimenpiteiden soveltamisajasta (EUVL L 29, 28.1.2021, s. 23).